Ole M. Nielsen (KRF), 2001-02-22:
Ja, der er jo ikke noget mærkeligt i, at fru Peschardt tog fejl, for det hun gav udtryk for, det hun troede, der var gældende lov, er jo det naturlige, at gylletanken bliver lagt derude, hvor gyllen skal transporteres hen alligevel, og hvor den ikke generer naboerne.
Så det var helt naturligt.
Jeg mener nu sådan set heller ikke, at man skulle have lov til at lægge den hvor som helst uden godkendelse.
Det mener vi jo heller ikke med det beslutningsforslag her.
Men det er ikke unaturligt, at man kommer til at tænke, som fru Peschardt gjorde.
Jeg havde jo også taget fejl.
Det her forslag er måske fuldstændig overflødigt.
Men det er det ikke i forhold til gældende praksis, så der er altså mange, der har taget fejl.
Det betyder, at de, der sidder rundtomkring i amterne og administrerer det her halløj, har taget fuldstændig fejl.
Nu er det her ligesom gældende, så nu skal landbruget have lov til mere, det er en yderligere lempelse, ikke sandt?
Og så forestiller hr. Kolstrup sig noget.
For lidt siden var vi oppe på 30-35 millioner svin, nu kommer vi vel op på 40 millioner svin med det forslag her. Det er overhovedet ikke det, der er tale om.
Der er ikke tale om, at vi lemper harmonikravet, at der bliver plads til flere svin eller noget som helst.
Det er også der, hvor man har en eksisterende produktion, hvor man har været forpligtet til at lægge gylletanken i naboens baghave, simpelt hen fordi man aldrig har kunnet få lov til at lægge den et andet sted.
Nu bliver man så endelig opmærksom på, at man godt kan få lov til at flytte den ud.
Det er det, vi vil med det her.
Og det skal selvfølgelig godkendes, det er klart, men det vi vil, er en lempelse af zonelovgivningen på det område her.
Det undrer mig egentlig, at den debat om at genere naboerne i landsbyerne ikke er kommet ind i Folketinget eller op i pressen før, for vi har da kendt den i mange år rundtomkring ude på landet, den har vi hørt om så tit.
Så blomstrer den lige pludselig op og måske, som hr. Kolstrup underviste i tidligere, ved hjælp af tv kunne der måske gøres noget nyttigt, for jeg mener da, at det er rimeligt, at man får sat en stopper for at genere hinanden ude på landet.
Det er faktisk ganske ubehageligt at genere hinanden, for man vil egentlig helst være gode venner med naboerne.
Det gælder især ude på landet, tror jeg, det er ikke så nødvendigt i byerne, der kan man klare sig hver især.
Men vi, der bor på landet, er faktisk lidt afhængige af hinanden, derfor vil vi også godt være gode venner, og derfor er der ikke noget ved at genere hinanden med det her. Så det er ikke et spørgsmål om at give los for noget som helst, det er et spørgsmål om at indrette den eksisterende produktion og de produktionsmuligheder, der er, på en mere hensigtsmæssig måde, sådan at folk kan være tjent med det, og der skal ikke bygges hæmningsløst rundtomkring.
Men det er spændende dét, ministeren lukker op for i dag, hvor ministeren siger, at det ikke kun er udflytning af gylletanke, men udflytning af produktionsanlæg i det åbne land.
Det synes jeg virkelig er spændende, og jeg håber meget, at vi kan få en eller anden tilkendegivelse i udvalget af, hvad det er, ministeren vil med det.
At vi kan få lov til at se den bekendtgørelse, den præcisering, som han ønsker at udsende, inden den kommer ud.
Jeg synes, det kunne være utrolig spændende, hvis vi kunne få lov til at få del i det. Når der vitterlig er tale om en misforståelse, som der har været, er der noget, der tyder på, at det ville være fornuftigt, hvis vi snakkede lidt om det, vi, der ved lidt om, hvordan praksis er. Vi synes, det er et rigtig godt forslag det her, det viser, det har været berettiget, selv om det måske rent juridisk har været unødvendigt.